google/wiki40b huggingface dataset:
Sächsische Schweiz

Sächsische Schweiz er et landskap sørøst for Dresden på begge sider av Elben i Fristaten Sachsen i Tyskland. Landskapet utgjør den tyske delen av Elbsandsteingebirge, som er delt mellom Tyskland og Tsjekkia. Den tsjekkiske delen er kjent som Böhmische Schweiz. Deler av Sächsische Schweiz er blitt nasjonalparken Sächsische Schweiz nasjonalpark.
Sächsische Schweiz er kjent for sine bisarre fjellformasjoner og elvedaler. Området har omkring 1,000 fjelltopper som er egnet for klatring, og er et yndet sted for fjellklatrere fra inn- og utland.
Navnet Sächsische Schweiz oppstod i andre halvdel av 1700-tallet. De to sveitsiske kunstnerne Adrian Zingg og Anton Graff ble i 1766 ansatt ved Kunstakademiet i Dresden. De beskrev området som likt deres hjemsted i Jurafjellene, og benyttet navnet i sin brevveksling. Landskapet var tidligere kjent som henholdsvis Meißner Hochland, Meißnisches Oberland og Heide über Schandau. Populært heter det seg at benevnelsen stammer fra Wilhelm Leberecht Götzinger, som gjennom sine publikasjoner gjorde den kjent for et større publikum.
I moderne tid er de to kretsene Landkreis Sächsische Schweiz (1994–2008) og Landkreis Sächsische Schweiz-Osterzgebirge (2008–) oppkalt etter dette området.
Fylkesvei 2574

Fylkesvei 2574 går mellom Venabygd og Hovderampa i Ringebu kommune. Veien er 10,0 km lang.
Frem til 2019 hadde veien betegnelsen Fv386.
Continental Motors

Continental Motors er et amerikansk aksjeselskap i Mobile i Alabama som produserer flymotorer. 
Selskapet ble etablert i 1905. Tidligere i sin historie har Continental Motors også produsert motorer og deler for biler, traktorer og forskjellige stasjonært utstyr (som pumper og generatorer).
Pucheng kullkraftverk

Pucheng kullkraftverk er et kullkraftverk i fylket Puchengi provinsen Shaanxi i det nordlige Kina. Det har en installert produksjonskapasitet på 1860 MW, i blokker av 300-600 MW hver. Anlegget ble bygd ut av bl.a NWPCG, og eies av Shaanxi Huadian Pucheng Power Generation Co Ltd. Det har vært gjennomført japansk-ledede CDM-prosjekter her som reduserer CO2-utslippene med drøye 235.000 tonn årlig.
Folketellingen 1910

Folketellingen 1910 i Norge ble avholdt 1. desember 1910. I denne tellingen ble befolkningen for første gang bedt om å oppgi hvilket statsborgerskap de hadde, i motsetning til «undersaatligt Forhold» i 1900. Hjemvendte norsk-amerikanere ble også registrert. Et av formålene var å opptatt av å finne ut hvor stor del av befolkningen som var av «fremmed race».
Norge hadde 2 388 278 hjemmehørende innbyggere i denne folketellingen. Det var 41 000 utenlandske statsborgere i riket, hvorav tre fjerdedeler var svenske. Omkring 56 000 innbyggere var født utenfor Norge. Kvener, samer og en del utlendinger, men ikke svensker og dansker, ble regnet som fremmed rase.

Arkivtilhørighet og digital tilgjengelighet

Folketellingen 1910 er fordelt til og oppbevares i statsarkivene, der den er ordnet i ulike arkiver. Folketellingen 1910 er i sin helhet tilgjengelig i søkbar form i Digitalarkivet. Den ble publisert ved midnatt 1. desember 2010, da taushetsplikten på 100 år opphørte. Tellingen er ikke mikrofilmet, og Riksarkivet har foreløpig ikke planer om å skanne den.
Sigurðar þáttr borgfirzka

Sigurðar þáttr borgfirzka eller Sigurd fra Borgarfjordens tått er en tått, en kort islendingesaga fra 1300-tallet. Den korte historien foregår på Þingvellir og i Norge på 1000-tallet, og kan oppfattes som et eksempel på førkristen rettspraksis.
Storbonden Thorkell ber hovedpersonen Sigurd om å drepe Grim, etter at Grim har fornærmet Thorkell. Sigurd dreper Grim og flykter til Norge. Grim har imidlertid vært i den norske kongens tjeneste, og kongen hevner Grim ved at Sigurd blir bitt til døde av en hund.
Buddh International Circuit

Banen

Banen er beregnet å koste rundt 10 milliarder INR (215 millioner USD) å bygge og sto ferdig sommeren 2011. I juli 2011 gjennomgikk banen homologering av FIA, noe som er en forutsetning for å arrangere F1-løp. Banen er 5,14 km lang og dekker et område på 354 hektar. Setekapasiteten var ved åpningen 110 000 men den er også forberedt for senere utvidelse til 200 000.
Banen er en del av den 10 km² store Jaypee Greens Sports City, som også er planlagt å omfatte et cricketstadion med 100 000 seter, en 18-hulls golfbane, et hockeystadion med 25 000 seter og et sportsakademi. Sportskomplekset er beregnet å koste 40 millioner INR å bygge, og senere generere 170 mill. USD i årlige inntekter, og gi arbeid til 10 000 mennesker. 
Banedesignet ble før byggingen startet sendt til F1-teamene for å få feedback på hvordan banen kunne endres for å forbedre mulighetene for forbikjøring, og dette har medført endel mindre endringer som ble offentliggjort i april 2010. En planlagt hårnålsving ved sving 7 vil bli fjernet, og ved sving 3 vil banen bli gjort bredere slik at førerne kan ta forskjellige linjer gjennom kurven. I august 2010 kom ytterligere informasjon, som viste at banen vil stige fjorten meter innen de første tre svingene og ha en dosert sving med to tangeringspunkter på den bakre banedelen. Banen er antatt å bli en av de mest krevende for F1-førerne.

Navn

Opprinnelig ble banen kalt «Jaypee Group Circuit» eller «Jaypee International Race Circuit», etter banens eiere, men navnet ble offisielt endret til Buddh International Circuit i april 2011. Ifølge Sameer Gaur, toppsjefen for Jaypee Sports International, er navnet avledet av ordet Buddha og representerer fred og sinnsro. Navnet er også en henvisning til distriktet Gautam Budh Nagar hvor banen ligger, som også er oppkalt etter Gautama Buddha. Logoen til Buddh International circuit består av en «B» som også minner om et hjerte.
Opis

Opis (akkadisk: Upi eller Upija; Ὦπις) var en by i det gamle Babylonia ved bredden av Tigris, ikke langt fra dagens Bagdad.
Opis' nøyaktige beliggenhet er ikke helt sikker, men fra akkadiske og greske kilder kan man slutte at den må ha ligget på Tigris' høyre (vestlige) bredd. Mulig kandidat for beliggenheten er det moderne Tulûl al-Mugaili.
Byen nevnes første gang på begynnelsen av det 2. årtusen f.Kr. På 1300-tallet f.Kr. ble det til et regionalt forvaltningssenter innen det babylonske rike. Byens strategiske betydning tiltok med byggingen av kongekanalen mellom Eufrat og Tigris. Den munnet ut ved Opis. Kong Nebukadnesars bygging av en forsvarsmur mellom de to elvene, som løp til Opis, var også av stor betydning. Dessuten lå Opis ved en viktig vei, den persiske kongeveien, som knyttet sammen Susa i elamittenes land med Assyria (og Lydia).
Ved Opis stod i oktober 539 f.Kr. et avgjørende slag mellom babylonerne under Nabonid og Perserriket under Kyros den store. Persene seiret, hvorpå babylonerne gjorde opprør mot sin egen konge, og Kyros kunne ta landet i besittelse uten flere kamphandlinger.
I 331 f.Kr. holdt Aleksander den store etter sin store seier over Persia i slaget ved Gaugamela inntog i Opis. Etter tilbakereisen fra felttoget i India sendte Aleksander i den eldre og uføre garde av hæren tilbake til Makedonia, ledet av hans hærfører Krateros. Soldatene hadde misforstått Aleksanders hensikt da de oppfattet at han var misfornøyd med dem, og gjorde opprør. Uroen ble etterhvert stagget.
Byens undergang begynte så smått da Selevkos I Nikator begynte å bygge byen Seleukia på samme Tigrisbredd. Opis var deretter lite mer enn en forstad til Seleukia, selevkidenes hovedstad.
Tidligere antok man at Seleukia ble bygd på det gamle Opis, men dette er blitt tilbakevist av utgravningene i Seleukia. Dessuten nevner Strabon begge steder som hver sin by.
Oslo Sjømannsforening

Oslo Sjømannsforening er en frivillig forening som har til formål å knytte medlemmer av sjømannsstanden og andre sjøfartsinteresserte bedre sammen og virke for alt som kan tjene sjømannsstandens og sjøfartens interesser. Et av foreningens viktige formål er å bidra til å formidle kunnskap om maritim kultur og sjøfartshistorie gjennom sosiale medlemsarramngementer foredragskvelder. Foreningen ble stiftet 19. desember 1846 under navnet Christiania Sømandsforening.
Alle som er eller har vært offiserer om bord i handelsfartøyer, og alle som er eller har vært marineoffiserer kan bli medlem av foreningen.
Som medlemmer kan også opptas andre sjøfartsinteresserte som er eller har vært knyttet til virke eller interesser i forbindelse med skipsfart.
2. divisjon i vannpolo for herrer 2012/13

2. divisjon i vannpolo for herrer 2012/13 var det nestøverste nivået i norsk vannpolo for herrer sesongen 2012-13.

Sesongen startet 8. desember 2012 og ble avsluttet 7. april 2013.
Univention Corporate Server

Univention Corporate Server (UCS) er en tjenerbasert Linux-distribusjon som er basert på Debian. Distribusjonen kommer med et integrert styringssystem for den sentrale og kryssplattform-administrasjon av tjenere, klienter, skrivebordsmaskiner og brukere såvel som virtuelle datamaskiner i UCS. UCS 4.0 virtuelle maskiner kan styres på lokale klienter og nettskyen, som er basert på OpenStack og Amazon EC2. Univention støtter også mange av funksjonene i Active Directory for å administrere maskiner basert på Microsoft Windows via integrering av Samba versjon 4.
Første versjon ble lansert i 2004. Siste versjon er 4.1-4 fra 8. november 2016.
Solseil

Et solseil er en type fremdriftsmetode for romsonder. Metoden baseres delvis på den solvinden som stadig strømmer ut fra solen og delvis på strålingstrykket som skapes når lys (fotoner) reflekteres i de tynne reflektorene (som tilsvarer den største delen av fremdriftskraften og er ca. 5 000 ganger større enn trykket fra solvinden) Solseil har den store fordelen at de ikke trenger nytt drivstoff. Det finnes imidlertid et problem å overkomme; solseil må være svært store for å være effektive, og ettersom kraften fra solvinden avtar kvadratisk med avstanden fra solen fungerer de best i det indre solsystemet. Energikilden trenger ikke nødvendigvis være en stjerne, men også andre kilder som for eksempel laser, mikrobølger og magnetfelt kan benyttes.
Kent (sigarettmerke)

Kent er et sigarettmerke markedsført av British American Tobacco og i Norge av British American Tobacco Norway AS. I Norge ble sigarettene frem til 2007 kalt for kalt Barclay. Kent ble for første gang lansert i 1936, og var en av de første sigarettmerkene med filter. Filteret er forøvrig noe annerledes enn andre sigaretter, med sin kløverform.
Sokndal Bilruter

Sokndal Bilruter A/S, Sokndal i Rogaland, var et rutebilselskap som ble stiftet i 1955. Dette var en fusjon mellom Sokndal Automobil A/S, Østrem Bilruter og Mydlandsruta.

Virksomhet

Sokndal Bilruter drev person- og godsruter i et ruteområde mellom Egersund og Hauge, og over Helleland til Hauge med sideveier. Det var også ruter Hauge-Flekkefjord og Hauge-Åna Sira. Det var godsruter Hauge-Egersund og Hauge-Stavanger, og arbeidsruter Hauge-Egersund og innen Soknedal. Selskapet drev også en del med turbusskjøring og hadde reisearrangørbevilling. I 1985 hadde selskapet 17 busser, 5 godsvogner og 5 tilhengere, og det var 25 ansatte.

Avslutning

På 1990-tallet skjedde det store endringer i bussbransjen. Stavanger og Omegn Trafikkselskap A/S (S.O.T.) var med og kjøpte blant annet opp Sokndal Bilruter. I 1999 ble S.O.T. kjøpt opp av CGEA sammen med Østerhus Buss AS, Sokndal Bilruter AS og etablerer CGEA Transport Norge AS, med hovedkontor i Stavanger. Selskapet skiftet seinere navn til Connex Norge AS, i 2006 til Veolia, og i 2011 til Boreal Transport.
Staås batteri

Staås batteri ligger syd for Askim, i Skiptvet kommune. Batteriet er et av flere batterianlegg som ble bygget forut for unionsoppløsningen 1905. Det ble bygget i 1902-03 som et forberedt stillingsområde for artilleriet ved Staåsgården.
Batteriet har seks kanonstandplasser for 10,5 cm kanoner med en skuddvidde på ca. 8000 m. Hver standplass var utført med store, dype ammunisjonsnisjer. Siktebordet stod på en liten høyde bak batteriet. Av dette er det i dag bare mindre spor. Anlegget forøvrig er kompakt og i god stand.
Sammen med Kjellås batteri, som kan sees fra Staås, skulle Staås hindre overgang over Glomma ved Grønsund fergeleie. Batteriet kunne også bestryke Glomma nordover mot Vamma.
Batteriet har en konstruksjon som avviker noe fra de øvrige anleggene og er av stor militærhistorisk interesse.
Anlegget eies fortsatt av Forsvaret.
Haslestad Bruk

Historie

Haslestad Bruk ble etablert i 1874, og ble kjøpt opp av familien Lindseth i 1915. I årene som fulgte ble sagbruket en viktig aktør innen foredling av tømmer i Vestfold, Buskerud og Telemark, og utviklet seg fra 1950-årene og utover til å bli hjørnestensbedriften i Hof, under kyndig ledelse av nestoren Olav Lindseth.  
Økt konkurranse og konsolidering innen treforedling i årene etter 2000 medførte at styret i Haslestad Bruk ved styreleder Otto Lagarhus i 2011 inngikk avtale om salg av bedriften til Bergene Holm AS, dette for å sikre aktiviteten og arbeidsplassene i Hof. Salget medførte en utvidelse av produksjonen til foredling av 220 000 kbm årlig mot tidligere 140 000. Byggevarehandelen XL-bygg Haslestad inngikk ikke i salget, og eies fremdeles av familien Lindseth gjennom firmaet Haslestad Holding AS.
Infidels Forever

Infidels Forever var et band fra Follo dannet i 2003. Bandet leverte en hard, støyende rock, og var på plateselskapet Mas-Kina Recordings. Bandet ble oppløst i 2009, men flere av medlemmene spiller nå i Wolves Like Us.
Odontolamia

Utseende

En nokså stor, lyst gråbrun trebukk med lange antenner. Dekkvingene har en stor, svartbrun flekk ved roten og en trekantet flekk ved ytterkanten av hver dekkvinge.

Levevis

Disse billene har larver som lever i død ved av løvtrær, ofte like under barken.

Utbredelse

Arten er utbredt i Sentral- og Sørvest-Afrika (Kongo, Angola).
Ungdomslaget Framhjålp

Ungdomslaget Framhjålp (De første årene skrevet Framhjaalp) er en forening i Nordsjona i Rana.

Historie

UL Framhjålp ble stiftet i 1897 etter at aktivitetene først hadde vært drevet noen år i regi av skytterlaget. Lagets formål var å virke for avholdssakens framgang og for å rette på skjevheter i samfunnet. Det ble lagt vekt på å framhjelpe og oppvekke sansene hos unge kvinner og menn. Laget skulle holde foredrag og diskusjoner om lette og interessante emner, for å få ungdommen til å danne seg en selvstendig mening, og for å virke for godt kameratskap. Foreningens første formann var Møller Zahl Hauknes og kasserer var Johan Langstrand.
I årenes løp har formålet endret seg noe, og foreningen driver i dag med sosiale arrangementer som fester, middagssalg og aktivitetsdager i Nordsjona, samt drift av Nordsjona forsamlingshus (den tidligere Nordsjona skole, nedlagt 1982).
Harpina

Levevis

Larvene lever i jorda av røtter, utviklingen kan gjerne ta 2-3 år. De voksne billene besøker gjerne blomster, men aktivitetsperioden er kort.

Utbredelse

Slekten er utbredt i Afrika.
Kaptein (grad)

Kaptein er en offisersgrad som brukes i det meste av verden. I de fleste lands forsvar er det den høyeste kompanioffisersgraden, og historisk har en kaptein altså vært leder for et kompani. Tittelen brukes for det meste i landbasert forsvar (hæren), men i noen land også i flyvåpenet og marinen. I moderne tid er en kaptein i mange tilfeller leder eller nestkommanderende for et kompani eller en eskadron.
I flere land brukes ordet kaptein, noen ganger i sammensetninger med andre ord, dessuten om en grad i marinen som er en høyere grad, og har sin opprinnelse i sjøoffisersgraden kaptein.
Betegnelsen kaptein (engelsk: captain) brukes også om skipssjef i marinen eller sjefspilot i flyvåpenet. I USAs marine er captain en offiser av på oberst-nivå, tilsvarende kommandør i Norges marine.
Ordet kaptein kommer fra fransk «anfører» (av latin capitaneus «leder, sjef», av caput, «hode/hoved») og tilsvarer den tyske tittelen Hauptmann.
Stortingsvedtak

Et stortingsvedtak er et vedtak fattet av Stortinget og som ikke er lovvedtak. I praksis vil dette dreie seg om årlige vedtak om grunnbeløpet i folketrygden, budsjettvedtak, skattevedtak, vedtak om toll, merverdiavgift, avgift på formue og arv, og andre særavgifter. Stortingsvedtak fattes med alminnelig flertall og kunngjøres i Norsk Lovtidend.
Kinas kommunistpartis 9. sentralkomité

Kinas kommunistpartis 9. sentralkomité var i sesjon fra 1969 til 1973. Partiet avholdt kun to plenarsesjoner i denne fireårsperioden. 
Sentralkomiteen hadde 170 medlemmer og 109 alternerende medlemmer.
Tønnes Torsteinson Dahle

Tønnes Torsteinson Dahle (født 1860, død 1935) var en norsk bladkommisjonær og utgiver av sangbøker. Han har oversatt salmen «Å, hvor salig det skal blive» til norsk, og salmen er tatt med i Metodistkirkens salmebok (nr. 88) og Norsk salmebok 2013 (nr. 507)
John Arnstad

Familie og yrkesliv

Han vokste opp på Østre Hollan på Skatval som sønn av gårdbruker og ordfører John O. Arnstad og hustru Eli Hollan samt yngre bror av gårdbruker Olav Arnstad. Etter underoffiserskolen i Trondheim i 1897 tjenestegjorde han ved Sør-Trøndelag infanteriregiment nr. 12 på Værnes, sist som kvartermester, til han nådde grad av løytnant i 1930. Han var også gårdbruker på Juløya ved Gråelva til 1915. Han giftet seg med Karen Marta Opstvedt, fosterdatter av gårdbruker og ordfører Ole Nikolai Wæhre. Arnstad kjøpte i 1917 svigerfarens gård, Østre Skatval (eller Kirke-Skatval).

Organisatorisk og politisk arbeid

Arnstad var tillitsvalgt i skyttervesenet og bøndenes organisasjoner, blant annet som styremedlem i Bøndernes Salgslag i Trondheim og styreformann ved Skatval meieri. Han var styreformann i Skatval Sparebank.
Arnstad var medlem av Stjørdal herredsstyre for Venstre 1911–1916, senere medlem av Skatval herredsstyre for Venstre 1920–1922 og for Bondepartiet 1923–1925 og fra 1929. Fra 1929 var han varaordfører, og rykket opp til ordfører ved Karl Eidsviks død i januar 1934. Arnstad var en populær ordfører, og etter krigsutbruddet anmodet okkupasjonsmyndighetene ham i desember 1940 til å melde seg inn i NS. Den forholdsvis store tilslutningen til NS med 102 medlemmer (5,6 % av herredets innbyggere; 3. flest i Nord-Trøndelag og 16. flest i landet) tilskrives gjerne bygdefolkets tillit til Arnstad og fire andre Bondeparti-politikere som gikk inn i partiet. Arnstad skal ha ønsket å fratre ved årsskiftet 1943/1944, men latt seg overtale til å fortsette. Ved frigjøringen i mai 1945 ble han avsatt som ordfører av fylkesmannen i Nord-Trøndelag.
Arnstad begrunnet innmeldingen i NS med et ønske om å skåne bygden. Han mente at han hadde lite interesse for partiet, og nevnes sjelden i forbindelse med det, men hadde vært på en del medlemsmøter og tidvis propagandert kraftig. I 1947 ble han frikjent for alle anklager i landssvikoppgjøret.
Funeral Beach

Funeral Beach er det andre albumet til det norske punkbandet Blood Command, utgitt i 2012 på Fysisk Format.
A Tree Grows in Brooklyn (musikal)

Handling

Musikalen forteller historien om arbeiderklassefamilien Nolan ved skifte til det 20. århundre. Faren, Johnny, er en optimistisk, men upålitelig, syngende kelner som bruker lønnen sin i den lokale baren. Hans hardarbeidende kone, Katie, er blitt en skuffet realist etter flere år med brutte løfter, mens datteren Francie forguder sin far. Tante Sissy er på sin side blitt et offer etter en rekke mislykkede romantiske eventyr med menn i samvittighetsekteskap.

Øvrige

Goodspeed Opera House i Connecticut satt opp en revidert versjon av musikalen i 2003, regissert av Elinor Renfield, med Deven May som Johnny Nolan, Kerry O'Malley som Katie, Sari Wagner som Cissy og Remy Zaken som Francie. I denne versjonen var fokuset flyttet tilbake på historien om Johnny og Katie.
En konsertversjon av musikalen ble satt opp som en del av Encores!-serien i New York City Center fra 10. til 13. februar 2005, med Jason Danieley som Johnny Nolan, Sally Murphy som Katie, Emily Skinner som Cissy og Katherine Faye Barry som Francie. Den var regissert av Gary Griffin, med koreografi av Sergio Trujillo.
Snøfall (TV-serie)

Snøfall er en norsk julekalender for barn som ble vist på NRK Super i 2016. Serien handlet om foreldreløse Selma som drømte om å få sin egen familie. Hun fant veien til eventyrverdenen Snøfall der overraskelser, farer og magi ventet.
Produksjonskostnadene var på ca 50 millioner. 
Serien ble nominert til åtte priser under Gullruten 2017 og vant i tre av klassene: beste barne- eller ungdomsprogram, beste lydproduksjon (Renate Bakke og Magnus Torkildsen) og beste original musikk (Henrik Skram). Øvrige nominasjoner: beste kvinnelige skuespiller (Kjersti Elvik), beste foto - drama, beste grafisk design / VFX, beste kostyme/sminke og beste lys/sceno/prod design.

Musikken

9. desember 2016 slapp NRK ut musikken fra Julekalenderen på CD i tillegg til Spotify, iTunes og andre digitale tjenester. Platen inneholder 26 spor. Musikken er komponert og orkestrert av Henrik Skram og tekstene skrevet av Hanne Hagerup, Hilde Hagerup og Klaus Hagerup med unntak av spor 26; «Selmas sang» som er komponert av Eva Weel Skram og Thomas Stenersen med tekst av Synne Teksum. All musikk innspilt er av Kringkastingsorkestret under ledelse av dirigent Matt Dunkley.

Sangtekster

Det er tre sanger med tekst, Sov i ro, Julius' glade sang og Selmas sang.

Notebok

Musikken fra serien er også utgitt i eget notehefte, utgitt på Musikk-Husets Forlag AS.
Universal carrier

Universal carrier (ofte kjent under navnet Brengun carrier) var en mindre britisk beltevogn. Den ble brukt under andre verdenskrig av britiske og samveldestyrker, dessuten var den også i bruk i den norske Brigaden i Skottland. 
Den var lett bevæpnet og lett panseret, blant annet manglet den tak, noe som gjorde soldatene inni særdeles utsatt for splinterskader.
Klaprelerke

Utbredelse

Den forekommer i Namibia og Sør-Afrika.
Kurt von Tippelskirch

Biografi

Han gikk med i den tyske armé og var ferdigutdannet den 3. mars 1910. Som løytnant ble han tatt til fange av franskmennene ved slaget ved Marne i september 1914, og sluppet fri i 1920. Mellom 1924 og 1933 tjenestegjorde han innen infanteriet og ble flyttet over til forsvarsministeriet i 1936.
Mellom 1938 og 1941 arbeidet han med å analysere informasjon som tyskerne fikk under Operation Barbarossa. 5. januar til 5. juni 1942 tjenestegjorde han som generalløytnant i 30. infanteridivisjonen i 16. Armee, 27. august 1942 til 1. februar 1943 som general ved Østfronten i 8. italienske armé, 18. februar til 4. juni 1944 ledet han XIII. Armeekorps og i juni–juli samme år ledet han midlertidig 4. Armee. 
Den 18. juli 1944 ble han skadet i en flystyrt. Mellom 31. oktober 1944 og 22. februar 1945 tjenestegjorde han ved Vestfronten, først som kommandant for 1. Armee i Lorraine og siden for 14. Armee i Italia.
Den 26. desember 1942 lanserte han Operation Wintergewitter under Slaget ved Stalingrad. 
Mellom 27. april og 2. mai 1945 kommenderte han 21. Armee ved dens sammenbrudd ved østfronten og 29. april til 1. mai samme år Heeresgruppe Weichsel i stedet for Kurt Student. Den 2. mai kapitulerte von Tippelskirch for den amerikanske armé.
Etter krigen skrev von Tippelskirch flere bøker om militærhistorie.
Leptidea

Utseende

Leptidea er en gruppe med mellomstore (vingespenn ca. 40-50 millimeter) hvitvinger med ganske skjøre vinger, som er hvite bortsett fra at spissen av forvingen kan være gråsvart. Bakvingene er mindre enn framvingene. Bakkroppen er tynn og spinkel. Artene er ganske lik hverandere og kan være vanskelig å skille fra hverandre på ytre karakterer. De flyr ganske sakte og finnes i tilknytning til skog.

Levevis

Larvene lever på planter i erteblomstfamilien (Fabaceae). Puppen er smal og spiss, festet med et magebelte til et strå.

Utbredelse

Slekten er utbredt over store deler av Palearktis.

Navnet

Det latinske navnet, kommer av det greske ordet Leptos, og betyr tynn, spinkel, og slekten har trolig fått navnet fordi bakkroppen er spinkel, eller tynn.
Det oseaniske friidrettsforbundet

Det oseaniske friidrettsforbundet (Oceania Athletics Association (OAA)) er den øverste styrende organisasjonen for friidrett i Oseania. Forbundet har 20 medlemsland og tre assosierte medlemsland. OAA har hovedkontor i Varsity Lakes i Queensland i Australia, og President har vært Geoffrey Gardner siden 2007.

Assosierte medlemsland

Ny-Caledonia ble assosiert medlemsland i 2008, Niue i 2009.